b'\n_START_ARTICLE_\nVoja\xc5\xa1nica Bovec\n_START_SECTION_\nZgodovina\n_START_PARAGRAPH_\nVoja\xc5\xa1nico so za\xc4\x8deli graditi leta 1927 za potrebe italijanskih obmejnih enot (Guardia alla frontiera oz. GAF) in alpinov, ki so varovale rapalsko mejo na obmo\xc4\x8dju Trente, Bovca in Kobarida. Gradnja voja\xc5\xa1nice je bila zaklju\xc4\x8dena leta 1932. V njej naj bi bilo prostora za 500 vojakov in 70 konj. Po aprilski vojni leta 1941 je voja\xc5\xa1nica bolj ali manj samevala, saj po padcu meje med Italijo in Kraljevino Jugoslavijo ni bilo ve\xc4\x8d potrebe po ve\xc4\x8dji voja\xc5\xa1ki posadki. Po kapitulaciji Italije in italijanske vojske leta 1943 je voja\xc5\xa1nico zasedla nem\xc5\xa1ka vojska. Ta jo je uporabljala vse do svojega umika v za\xc4\x8detku maja 1945. Devetnajstega maja so v Bovec pri\xc5\xa1li vojaki 10. gorske divizije ameri\xc5\xa1ke vojske in pri tem zasedli voja\xc5\xa1nico ter jo uporabili za nastanitev svojih enot. V naslednjih dveh letih so bile v voja\xc5\xa1nici nastanjene enote 34. in 88. pehotne divizije, ki so varovale t.i. Morganovo linijo, za\xc4\x8dasno mejo med zavezni\xc5\xa1ko voja\xc5\xa1ko upravo na zahodu ter Jugoslavijo na vzhodu. Ameri\xc4\x8dani so voja\xc5\xa1nico zapustili 15. septembra 1947, kmalu zatem pa jo je za\xc4\x8dela uporabljati JLA in jo preimenovala v voja\xc5\xa1nico Simon Gregor\xc4\x8di\xc4\x8d. V njej je bil nastanjen 4. planinski bataljon 345. planinske brigade JLA s poveljstvom v Kranju. Leta 1982 je bil planinski bataljon preme\xc5\xa1\xc4\x8den na Kosovo, voja\xc5\xa1nico pa so za kratek \xc4\x8das uporabljali kot po\xc4\x8ditni\xc5\xa1ki objekt za uslu\xc5\xbebence JLA. Zaradi slabega vzdr\xc5\xbeevanja so objekti za\xc4\x8deli kmalu propadati._NEWLINE_Po osamosvojitvi Slovenije leta 1991 je objekte prevzelo Ministrstvo za obrambo Republike Slovenije, to pa jih je kmalu prepustilo Ob\xc4\x8dini Bovec. Ker objekti niso bili vzdr\xc5\xbeevani, so za\xc4\x8deli propadati, resno \xc5\xa1kodo pa sta povzro\xc4\x8dila potresa leta 1998 in 2004. Ker se skozi leta ni na\xc5\xa1el investitor, ki bi objekte obnovil in jih namenil turizmu oz. ostalim vsebinam, se je ob\xc4\x8dina odlo\xc4\x8dila, da v okviru popotresne obnove objekte poru\xc5\xa1i. Objekti so bili poru\xc5\xa1eni leta 2009, od nekdanje voja\xc5\xa1nice pa je ostalo le obzidje.'